ฟินันซ่าเชื่อต่างชาติกลับซื้อหุ้น
บลจ.ฟินันซ่า เปิดขายกองทุนใหม่ลงทุนหุ้นไทย ตั้งเป้ากำไร 7% ภายใน 6 เดือน มั่นใจต่างชาติกลับมาซื้อหลังการเมืองมีเสถียรภาพ
7 ก.ค. 2554

บลจ.ฟินันซ่า เปิดขายกองทุนใหม่ลงทุนหุ้นไทย ตั้งเป้ากำไร 7% ภายใน 6 เดือน มั่นใจต่างชาติกลับมาซื้อหลังการเมืองมีเสถียรภาพ
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า หลังจากการเมืองชัดเจนแล้ว บริษัทเชื่อว่าแรงขายของนักลงทุนต่างชาติน่าจะชะลอลง หลังผลเลือกตั้งเสถียรภาพทางการเมืองจึงมีความเป็นไปได้ที่ต่างชาติจำเป็นต้องซื้อหุ้นไทยกลับจากขายไปตั้งแต่ต้นปีจำนวนมาก และจากการที่กลุ่มประเทศในยุโรปมีแนวโน้มที่จะเข้าช่วยเหลือประเทศกรีซในเรื่องหนี้สาธารณะ ทำให้ความกังวลในเศรษฐกิจโลกของนักลงทุนลดลงไปมาก และคาดว่านักลงทุนทั่วโลกจะโยกเงินกลับมาลงทุนในกลุ่มประเทศเอเชีย รวมถึงไทยที่มีแนวโน้มการเติบโตทางเศรษฐกิจที่สดใสในครึ่งปีหลัง
นอกจากนี้จากสถิติในอดีตหุ้นไทยเป็นบวกหลังการเลือกตั้งรัฐประหาร เมื่อพิจารณาจากผลตอบแทนของตลาดหุ้นไทยในอดีต  พบว่าในช่วงหลังการเลือกตั้งหรือรัฐประหาร 1 สัปดาห์ ถึง 1 เดือน ตลาดหุ้นไทยจะให้ผลตอบแทนเป็นบวก 2-8%  แต่หลังจากการเลือกตั้ง 3 เดือน โดยส่วนใหญ่ตลาดหุ้นจะปรับตัวลดลงเฉลี่ย 3.3% ซึ่งในช่วงเวลาดังกล่าว กองทุนอาจต้องขายทำกำไรและรอซื้อกลับเมื่อราคาหุ้นปรับตัวลดลงมาแล้ว ดังนั้น การลงทุนในหุ้นไทยหลังการเลือกตั้งจำเป็นต้องซื้อและขายทำกำไรเป็นรอบๆมากกว่าการลงทุนในหุ้นไทยก่อนการเลือกตั้งที่ส่วนใหญ่ราคาหุ้นจะปรับตัวเพิ่มขึ้นด้านเดียว
นายธีรพันธุ์ กล่าวว่า บริษัทได้ออกกองทุนเปิดฟินันซ่า สตาร์ ทริกเกอร์ 7% กอง 2 (FAM ST7#2) เสนอขาย 6-12 ก.ค.2554 ลงทุนขั้นต่ำเพียง 2,000 บาท ตั้งเป้าสร้างผลตอบแทนให้กับผู้ถือหน่วยลงทุนไม่ต่ำกว่า 7% ภายในเวลา 6 เดือน
"เราคาดว่ามีโอกาสที่จะได้รับผลตอบแทนจากการลงทุน 7% จากปัจจัยสนับสนุนหลายด้านทั้งกำไรบริษัทจดทะเบียนที่คาดว่าจะโต 15% ต่อปีและเป้าหมายดัชนีที่ 1,200 จุด ซึ่งเมื่อเทียบดัชนีตอนนี้ที่ประมาณ 1,090.28 จุด ยังคงต่ำกว่าเป้าหมายอยู่ถึง 10%  "นายธีรพันธุ์ กล่าว 
นอกจากนี้มองว่าหุ้นไทยยังถูกกว่าเพื่อนบ้าน 2.3% โดยมีสัดส่วนราคาต่อกำไร (พีอี) 12.1 เท่า ขณะที่หุ้นของภูมิภาคเอเชียแปซิฟิคไม่รวมญี่ปุ่น ซึ่งอยู่ที่ 12.3 เท่า